Osiyo taraqqiyot banki ishtirokida O‘zbekistonda ipoteka krediti bozorini rivojlantirish dasturini amalga oshirish chora-tadbirlari to‘g‘risida

O‘zbekiston Respublikasi Prezidentining “Ipoteka krediti bozorini rivojlantirish va kengaytirishga oid qo‘shimcha chora-tadbirlar to‘g‘risida” 2019-yil 13-maydagi PF-5715-son Farmoni ijrosini ta’minlash, shuningdek, ipoteka kreditlash mexanizmlarini takomillashtirish va bozor tamoyillari asosida ularning ommabopligini oshirish hamda Osiyo taraqqiyot banki bilan hamkorlikni yanada kengaytirish maqsadida Vazirlar Mahkamasi qaror qiladi:
 1. Quyidagilar:
 a) 2019-yil 12-dekabrda O‘zbekiston Respublikasi va Osiyo taraqqiyot banki (keyingi o‘rinlarda OTB deb ataladi) o‘rtasida O‘zbekistonda ipoteka bozorini rivojlantirish dasturini (keyingi o‘rinlarda Dastur deb ataladi) amalga oshirish uchun O‘zbekiston Respublikasiga quyidagi shartlarda umumiy qiymati 200 mln AQSh dollari miqdoridagi qarz mablag‘larini berish to‘g‘risida qarz bitimlari (keyingi o‘rinlarda qarz bitimlari deb ataladi) imzolangani:
 uy-joy siyosatini yaxshilash, ipoteka bozorini tartibga soluvchi normativ-huquqiy bazani yanada takomillashtirish va uy-joy sharoitlarini yaxshilashga muhtoj shaxslarni manzilli qo‘llab-quvvatlashga yo‘naltirilgan dasturiy chora-tadbirlarni amalga oshirish uchun 25 yil muddatga, shu jumladan 5 yillik imtiyozli davr bilan yillik 2 foiz stavkada 50 mln AQSh dollari miqdorida;
 “O‘zbekiston ipotekani qayta moliyalashtirish kompaniyasi” aksiyadorlik jamiyati (keyingi o‘rinlarda kompaniya deb ataladi) tomonidan tijorat banklarining ipoteka kreditlarini qayta moliyalashtirish uchun 20 yil muddatga, shu jumladan 5 yillik imtiyozli davr bilan, 6 oylik LIBOR va yillik 0,5 foiz stavka, shuningdek, o‘zlashtirilmagan qarz mablag‘lari summasidan 0,15 foiz miqdorida majburiy vositachilik to‘lovi bilan 150 mln AQSh dollari miqdorida;
 b) O‘zbekiston Respublikasi Moliya vazirligi tomonidan kompaniyaning yagona aksiyadori sifatida kompaniya ijro etuvchi organiga OTB bilan tijorat banklarining ipoteka kreditlarini qayta moliyalashtirish loyiha bitimini (keyingi o‘rinlarda loyiha bitimi deb ataladi) imzolash vakolatini berish bo‘yicha yagona aksiyador qarori qabul qilinganligi;
 v) kompaniya va OTB o‘rtasida 2019-yil 12-dekabrda loyiha bitimi imzolanganligi;
 g) OTB tomonidan 800 ming AQSh dollari miqdoridagi texnik ko‘maklashish mablag‘lari ajratilganligi;
 d) 2020 — 2023-yillar Dasturni amalga oshirish davri etib belgilangani ma’lumot uchun qabul qilinsin.
 2. Belgilansinki, qarz bitimlari doirasida:
 a) O‘zbekiston Respublikasi Moliya vazirligi qarzlarning maqsadli va samarali sarflanishini ta’minlash, monitoring qilish, muvofiqlashtirish va Dasturni amalga oshirish uchun mas’ul ijro etuvchi organ hisoblanadi; 
 b) O‘zbekiston Respublikasi Markaziy banki, Iqtisodiy taraqqiyot va kambag‘allikni qisqartirish vazirligi, Qurilish vazirligi, Moliya vazirligi, Monopoliyaga qarshi kurashish qo‘mitasi, Davlat statistika qo‘mitasi va Davlat soliq qo‘mitasi huzuridagi Kadastr agentligi Dasturni amalga oshiruvchi organlar hisoblanadi; 
 v) kompaniya ipoteka kreditlarini qayta moliyalashtirishni amalga oshiradigan ijro etuvchi agentlik hisoblanadi;
 g) OTB tomonidan ajratilgan qarzning:
 50 mln AQSh dollari bo‘yicha asosiy qarz, foiz va boshqa to‘lovlar O‘zbekiston Respublikasining respublika budjeti;
 150 mln AQSh dollari bo‘yicha:
 asosiy qarz, foiz va majburiyatlar uchun komissiya to‘lovlari kompaniyaning mablag‘lari;
 valyuta tavakkalchiligi bilan bog‘liq xarajatlar O‘zbekiston Respublikasining respublika budjeti mablag‘lari hisobidan qoplanadi.
 3. Quyidagilar:
 O‘zbekistonda ipoteka bozorini rivojlantirish dasturini amalga oshirish doirasida Osiyo taraqqiyot bankining 50 mln AQSh dollari miqdoridagi qarzlarini qoplash, ular bo‘yicha foizlar va vositachilik to‘lovlarining prognoz jadvali 1-ilovaga;
 O‘zbekistonda ipoteka bozorini rivojlantirish dasturini amalga oshirish doirasida Osiyo taraqqiyot bankining 150 mln AQSh dollari miqdoridagi qarzlarini qoplash, ular bo‘yicha foizlar va vositachilik to‘lovlarining prognoz jadvali 2-ilovaga;
 O‘zbekistonda ipoteka bozorini rivojlantirish dasturi doirasida Osiyo taraqqiyot bankining qarzini qayta kreditlash va qoplash mexanizmi 3-ilovaga muvofiq;
 O‘zbekistonda ipoteka bozorini rivojlantirish dasturini amalga oshirish bo‘yicha “yo‘l xaritasi” 4-ilovaga muvofiq tasdiqlansin.
 4. Dasturni amalga oshiruvchi organlar qarz bitimlarining shartlarini, shuningdek, O‘zbekiston Respublikasi Prezidentining 2019-yil 13-maydagi PF-5715-son Farmoni bilan tasdiqlangan O‘zbekiston Respublikasida 2019 — 2021-yillarda ipoteka krediti tizimini rivojlantirish bo‘yicha “yo‘l xaritasi”da nazarda tutilgan chora-tadbirlarning o‘z vaqtida bajarilishini ta’minlasin. 
 5. O‘zbekiston Respublikasi moliya vaziriga Dastur doirasida O‘zbekiston Respublikasi nomidan kompaniya bilan qayta kreditlash to‘g‘risidagi bitimni imzolash vakolati berilsin.
 6. O‘zbekiston Respublikasi Adliya vazirligi O‘zbekiston Respublikasi va OTB o‘rtasidagi qarz bitimlari, kompaniya va OTB o‘rtasidagi loyiha bitimi bo‘yicha belgilangan tartibda yuridik xulosalarni bersin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov zimmasiga yuklansin.